इसकी खास बात यह है कि आते समय विमान उत्तरी अटलांटिक महासागर के ऊपर से आयेगा जिससे दिल्ली से चलकर दिल्ली आने तक यह पूरी पृथ्वी का चक्कर लगा चुका होगा। यह देश की पहली नॉन स्टॉप फ्लाइट है जिसे प्रशांत महासागर के ऊपर से उड़ान भरते हुये अमेरिका जाने की अनुमति मिली है। नागर विमानन महानिदेशालय के एक वरिष्ठ अधिकारी ने बताया कि अब तक जाने और आने दोनों के लिए यूरोप होते हुये उत्तरी अटलांटिक महासागर के मार्ग का इस्तेमाल किया जाता था। उन्होंने कहा कि पहले हमारे पास प्रशांत महासागर के ऊपर से उड़ान के लिए परिचालन नियम नहीं थे। लेकिन, अगस्त में ये नियम तय कर नये रूट की अनुमति दी गयी है। अधिकारी ने बताया कि इससे सैन फ्रांसिस्को की ओर और वहाँ से वापसी में दोनों समय विमान को हवा का साथ मिलेगा।